**ELŐTERJESZTÉS**

**Szombathely Megyei Jogú Város Közgyűlésének 2019. november 28-i ülésére**

**Javaslat vezetői álláshelyekre vonatkozó pályázati felhívások elfogadására**

I.

Az Önkormányzat fenntartásában működő, nemzeti minősítéssel rendelkező **Savaria** **Szimfonikus Zenekar** igazgatójának megbízatása 2020. május 31. napjával megszűnik.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 39.§ (1) bekezdése kimondja, hogy költségvetési szervként működő vagy a 2012. évi I. törvény a munka törvénykönyvéről (a továbbiakban: Mt.) hatálya alá tartozó, állami vagy önkormányzati fenntartású nyilvántartásba vett előadó-művészeti szervezetnél a munkáltató vezetőjével - az e törvényben foglalt eltérésekkel - az Mt. vezető állású munkavállalókra vonatkozó rendelkezései alkalmazásával munkaviszonyt kell létesíteni.

Az Emtv. 39.§ (2) bekezdése értelmében a vezető feladatainak ellátására a munkáltatói jogkör gyakorlója pályázatot ír ki, amelyre vonatkozóan az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm.rendelet az irányadó, amelynek értelmében:

* a vezető megválasztására irányuló pályázatot a munkáltatói jogkör gyakorlója írja ki, és köteles a pályázati felhívást a kultúráért felelős miniszter által vezetett minisztérium honlapján közzétenni. A közzététel napjának a minisztérium honlapján való megjelenést kell tekinteni,
* a szakmai munka folytonossága érdekében a pályázatot a munkáltatói jogkör gyakorlója legalább hat hónappal a határozott idejű jogviszony megszűnése előtt hirdeti meg,
* a pályázat benyújtásának határideje a közzétételtől számított harminc munkanap,
* a pályázati felhívásnak tartalmaznia kell a vezetői munkakör betöltésének feltételeit, a javadalmazást, a munkaviszony kezdő és befejező időpontját, a munkába lépés napját, az előadó-művészeti szervezet éves költségvetésének tervezett fő előirányzatait, valamint a fenntartó által meghatározott, így különösen az előadó-művészeti szervezet művészi arculatával, művészeti vezetésének módjával, teljesítménymutatóival és a foglalkoztatással kapcsolatos elemeket,
* a pályázati kiíráshoz kapcsolódóan pályázati dokumentáció és személyes konzultáció lehetőségének biztosításával megfelelő tájékoztatást kell nyújtani a pályázó számára a szervezetről, beleértve annak aktuális gazdasági helyzetét is,
* a munkáltatói jogkör gyakorlója a pályázatok véleményezésére szakmai bizottságot kér fel, melynek tagjai:

1. az érintett, Emtv. 5/A.§ (2) bekezdése szerinti előadó-művészeti bizottság(ok) négy,
2. a miniszter egy,
3. a munkavállalók és az előadó-művészeti szervezetnél munkavégzésre irányuló jogviszonyban foglalkoztatottak által egyszerű többséggel választott egy,
4. az előadó-művészeti szervezetnél a pályázati felhívás közzétételét megelőző hónap 1. napján legnagyobb létszámú tagsággal rendelkező szakszervezet egy, továbbá
5. az előadó-művészeti szervezet fenntartójának két képviselője.

* a pályázatokat véleményező szakmai bizottság ülését a benyújtási határidőt követő harminc napon belül szükséges megtartani,
* a vezető munkakörének ellátásával szakirányú felsőfokú végzettséggel és legalább

ötéves szakmai gyakorlattal, vagy hároméves előadó-művészeti szervezetben szerzett vezetői gyakorlattal rendelkező személy bízható meg.

Az Emtv. 41.§ (1) bekezdése szerint a munkaviszony legfeljebb öt évre jön létre, ha a felek eltérően nem állapodnak meg, február 1. napjával kezdődik, és január 31. napjával végződik.

Az előadó-művészeti szervezet vezetőjének az Emtv.-ben foglalt feltételekkel történő megbízása egyúttal a szervezet minősítésének, illetve a központi támogatás igénybevételének egyik feltétele.

Az Emtv. rendelkezéseinek megfelelő, a Savaria Szimfonikus Zenekar vezetői feladatainak ellátására vonatkozó pályázati felhívás az előterjesztés 1. sz. mellékletét képezi.

II.

Szombathely Megyei Jogú Város Önkormányzatának - amennyiben az AGORA Szombathelyi Kulturális Központ igazgatójának vezetői megbízása megszüntetésre kerül - az **AGORA Szombathelyi Kulturális Központ** vezetői feladatainak ellátására pályázatot kell kiírnia.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B. § (1) bekezdése úgy rendelkezik, hogy a magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázati felhívás tartalmáról a közalkalmazottak jogállásáról szóló 1992. évi XXXIII. törvény végrehajtásáról szóló 150/1992 (XI.20.) Korm. rendelet (a továbbiakban: Korm. rendelet) 6/A.§ és 7.§ rendelkezik.

A Kjt. 20/A. § (6) bekezdése alapján a pályázat benyújtási határidejének leteltét követő 21 napon belül a pályázókat a kinevezési, megbízási jogkör gyakorlója által létrehozott legalább három tagú, a betöltendő munkakör feladatait érintően szakértelemmel rendelkező bizottság hallgatja meg és alakítja ki szakmai véleményét. A Korm. rendelet 7.§ (2) bekezdése értelmében a bizottság tagja a közalkalmazotti tanács, illetve a reprezentatív szakszervezet által delegált 1-1 tag, továbbá egy országos szakmai szervezet képviselője is.

Javaslom a fenti szakmai bizottság kiegészítését a fenntartó részéről delegált három személlyel.

A pályázat elbírálásáról Szombathely Megyei Jogú Város Közgyűlése a szakmai bizottság véleményének mérlegelését követően dönt.

A pályázat benyújtásának pályázati felhívás szerinti határideje: a Közszolgálati Állásportál (https://kozigallas.gov.hu) internetes oldalán való megjelenéstől (2019. december 9. napja) számított 30 nap, azaz 2020. január 8. 16 óra.

A pályázati felhívás az előterjesztés 2. sz. mellékletét képezi.

III.

Szombathely Megyei Jogú Város Közgyűlése a 364/2017. (XII.14.) Kgy. sz. határozat alapján Szombathely Megyei Jogú Város Önkormányzata fenntartásában lévő Szombathelyi Városi Vásárcsarnok (továbbiakban: Vásárcsarnok) intézmény igazgatójának Antoni Zsoltot választotta meg 2018. január 1. napjától 2019. december 31. napjáig terjedő határozott időre.

A munkáltató vezetője magasabb vezetői megbízásnak minősül. A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (1) bekezdése úgy rendelkezik, hogy a magasabb vezető és a vezető beosztásra szóló megbízásra pályázatot kell kiírni. A pályázatot a kinevezési és megbízási jogkör gyakorlója írja ki, amely a Vásárcsarnok esetében – Magyarország helyi önkormányzatairól szóló 2011. évi CLXXXIX. törvény 41. § (7) bekezdése alapján – Szombathely Megyei Jogú Város Közgyűlése. A pályázati felhívás közzétételéről és tartalmáról a Kjt. 20/A. §-a rendelkezik. A pályázati felhívás jelen előterjesztés mellékletét képezi.

A Kjt. 20/A. (6) bekezdése alapján a pályázat benyújtási határidejének leteltét követő 21 napon belül a pályázókat a kinevezési, megbízási jogkör gyakorlója által létrehozott legalább három tagú, a betöltendő munkakör feladatait érintően szakértelemmel rendelkező bizottság hallgatja meg és alakítja ki szakmai véleményét.

A pályázati felhívásban foglaltaknak megfelelően a Gazdasági és Jogi Bizottságot javaslom a pályázók személyes meghallgatására és szakmai véleményének kialakítására. A pályázat elbírálásáról Szombathely Megyei Jogú Város Közgyűlése a bizottsági vélemény mérlegelését követően dönt.

A Kjt. 20/B. § (2) bekezdése alapján magasabb vezetői beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető. A Kjt. 23. § (3) bekezdése értelmében a magasabb vezetői megbízás jogszabályban megjelölt, legfeljebb 5 évig terjedő határozott időre szól. A pályázati felhívásban a vezetői megbízás időtartamaként 5 éves időtartamra teszek javaslatot 2020. február 01. napjától 2025. január 31. napjáig.

Javaslom a Tisztelt Közgyűlésnek, hogy 2020. január 01. napjától az új igazgató megválasztásáig az intézményvezetői feladatokat az igazgató Szervezeti és Működési Szabályzatban meghatározott helyettese lássa el.

A pályázat benyújtásának pályázati felhívás szerinti határideje 2020. január 03. 12,00 óra, mely a postai úton történő megküldés esetén is irányadó.

A pályázati felhívás jelen előterjesztés 3. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2019. november „ ”**

**/: Dr. Nemény András :/**

**I.**

**HATÁROZATI JAVASLAT**

**…./2019. (XI.28.) Kgy. számú határozat**

1. A Közgyűlés elhatározza, hogy a Savaria Szimfonikus Zenekar vezetői feladatainak ellátására - az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) rendelkezéseinek megfelelő – vonatkozó felhívást az előterjesztés melléklete szerinti tartalommal elfogadja.
2. A Közgyűlés felhatalmazza a polgármestert a pályázati felhívásnak a 155/2017. (VI.15.) Korm.rendeletben foglaltaknak megfelelő közzétételére.
3. A Közgyűlés az alábbi 2 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba.

………………………………………………….

…………………………………………………

1. A Közgyűlés felkéri az általa delegált két személyből, továbbá a 155/2017. (VI.15.) Korm.rendelet 4.§ (1) bekezdése alapján delegált tagokból álló szakmai bizottságot a pályázók személyes meghallgatására és a szakmai vélemény kialakítására.

**Felelős:** Dr. Nemény András polgármester

Horváth Soma alpolgármester

(A végrehajtás előkészítéséért:

Dr. Károlyi Ákos jegyző,

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1-3. pontok vonatkozásában)

a pályázati felhívásban foglaltaknak megfelelően (4. pont vonatkozásában)

# **II.**

# **HATÁROZATI JAVASLAT**

**…../2019. (XI. 28.) Kgy. számú határozat**

1./ A Közgyűlés – amennyiben az AGORA Szombathelyi Kulturális Központ igazgatójának vezetői megbízása megszüntetésre kerül - az AGORA Szombathelyi Kulturális Központ igazgatói feladatainak ellátására pályázatot ír ki, egyúttal a pályázati felhívást az előterjesztés melléklete szerinti tartalommal elfogadja.

2./ A Közgyűlés felhatalmazza a polgármestert a pályázati felhívásnak a 150/1992. (XI.20.) Korm. rendeletben foglaltaknak megfelelő közzétételére.

3./ A Közgyűlés az alábbi 3 személyt delegálja a szakmai bizottságba.

…………………………………………………

…………………………………………………

…………………………………………………

4./ A Közgyűlés felkéri az általa delegált három személyből, továbbá a 150/1992. (XI.20.) Korm.rendelet 7.§ (2) bekezdése alapján delegált tagokból álló szakmai bizottságot a pályázók személyes meghallgatására és a szakmai vélemény kialakítására.

**Felelős:** Dr. Nemény András polgármester

Horváth Soma alpolgármester

(A végrehajtás előkészítéséért:

Dr. Károlyi Ákos jegyző,

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1-3. pontok vonatkozásában)

a pályázati felhívásban foglaltaknak megfelelően (4. pont vonatkozásában)

# **III.**

# **HATÁROZATI JAVASLAT**

**…../2019. (XI. 28.) Kgy. számú határozat**

1./ A Közgyűlés a Szombathelyi Városi Vásárcsarnok igazgatói beosztásának betöltésére elkészített pályázati felhívást jelen előterjesztés mellékletében foglalt tartalommal megegyezően jóváhagyja, és felhatalmazza a polgármestert, hogy a pályázati felhívást aláírja és a pályázati felhívásnak jogszabály szerinti közzétételéhez szükséges intézkedéseket megtegye.

2./ A Közgyűlés a pályázók személyes meghallgatására és szakmai vélemény kialakítására a Gazdasági és Jogi Bizottságot kéri fel.

3./ A Közgyűlés úgy határozott, hogy 2020. január 01. napjától az új igazgató megválasztásáig az intézményvezetői feladatokat a Vásárcsarnok Szervezeti és Működési Szabályzata szerinti helyettes látja el.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője)

**Határidő:** 1./ azonnal

2./ a pályázat benyújtási határideje lejártát követő 21 napon belül

3./ az új intézményvezető megválasztása